钦定古今图书集成/方舆汇编/职方典/第1183卷 > 《浮玉矶赋》李若讷
## 钦定古今图书集成/方舆汇编/职方典/第1183卷 > 《浮玉矶赋》李若讷

“浮玉矶者，盖蕲江之胜观，黄郡之秀出。截然中流，欻
而嵂崒。斯亦不列于《岳志》，绝纪于《山经》。物有遘美，人
或探灵。觏锐玉之如削，咨奇石之若零。巅趾吴楚，源
流灊霍。萦波突献，佳名爰托。砥柱铮铮，标以磊硌。洪
涛绕乎四周，远脉亘乎丛薄。似月之洲，玉尘纷错。若
木之华，朱曦磅礡。谛登厥势，擅彼一方。圆峰前睨，巀”
嶪球琅；马口后扼，潗湁洸洋。左挹诸岫，唐帽玉屏；右
拍近麓。麒麟凤凰；收名区之韫酿，撷上游之徜徉。其
为状也，浸百丈于蛟窟，镺一尖于练影。仿佛巉岩，凭
陵荍井。岿然天成，屹以日永。礛长川其似柔，插孤空
其欲猛。云根跬武而层层，霜骨凸凹而冷冷。纡曲作
枕于股肱，绰约为延于项领。于是地形既据，人巧载
施。缘纷纠而戢孴，削路道而躨跜。平夷如砥，化彼离
奇。雕石成槛，即峻为基。宛欺𤟧之不阔，羌《窋》以相
宜，抚瀺灂盈于𫖯仰，因突兀撑于崎嶬，层累遒上，岧
带参差，鸿飞朝栋，洒淜湱兮星簇夜疏，泄𣸣瀑兮藻
棁云楶。重栏复瓦，桀阁修梯，文昌题下，控巽地之明
昌，符升华之福嘏，引三楚于目中，划九江于袪把。八
窗荧荧，宇宙咸闲，四户翛翛，山川交輠。俨列宿其环
枑，拥紫薇其庇厦。“太乙巍崇，如荐之斝；钩陈森列，似
排之榎。”耸羲文于独尊，散殷质于犹野。混沌千秋，一
旦而写。乃有翘秀之品，颖俊之人。登高寄思，眺远无
邻。扶摇九万，揽结三春。呼佳侪而领略，商众业而谈
论。飞鸿目送，流水神亲。意匠则寥廓悉入，手削则澒
洞为新。陟而帝座，呼吸可因。降而龙藏，出没有真。掬
绡珠于字泪，起绣虎于文茵。福综法像，瑞叶鸿钧，发
江灵之郁勃，宣文曜之幻神。此其符采大义，吐纳彬
彬者也。若其《寒食》梨云重九，桐雨芳草，王孙临渊，渔
父溯洄轻舠。携宾侣主，当万顷之既凌，望片石而来
抚。斥丝竹其勿喧，爱江天其欲谱。徙倚登临，月光遥
吐，薄烟渲之，上下川浦。笑起僧寮，茗汁半茹，咀彼清
蔬，挥兹尘尘。采鲎帆而未能，引螺卮而愿舞。踏绿苔
之鬖髿，忘紫虈之腥醹。亦以点缀玉痕，润色天宇，无
取于粉黛之綷縩，崽琐之绮组；惊破天门之梦，汰消
佛德之祜。至于僧田百亩，蒲馔一盂，仰庇俎豆，俯结
精庐；隔水乡而不远，栖山阁而为徒；指秔稻以檀越
守餰。以《苾刍》。升斗之水，不减衣珠；方寸之名，可代
神思。推其馀粒，餮及寒儒。篝灯之夜，可熄蛟人之《欷
歔》；屑玉之子，皆扬帝宿之居诸。抑又“功德与矶并泐，
福利将江并濡。”崭崭不朽，何润何枯